A. Záborská, poslankyňa: (2002-04-03):
Dovoľte mi niekoľko poznámok k hospodárskej súťaži v oblasti poskytovania lekárenskej starostlivosti. Liek nie je tovar bežného charakteru. Je to minimálne špecifický tovar, tovarom v bežnom slova zmysle je len doplnkový sortiment lekárne. Predaj lieku by nemal byť závislý od reklamy alebo od inej propagácie, ale jedine od lekárskeho predpisu, to je zo zdravotného stavu obyvateľstva. O tom, že na Slovensku sú lieky špecifickým tovarom, svedčí skutočnosť, že ako jediný tovar majú koncového dodávateľa lekárne nulovú sadzbu DPH. Cena liekov je regulovaná štátom prostredníctvom kategorizácie. Výšku distribučného rozpätia marže lekárne určuje takisto štát. Taktiež zoznam liekov, ktorých výdaj nie je viazaný na lekársky predpis, takzvané voľnopredajné lieky určuje štát. Výdaj liekov viazaných na predpis lekára tvorí 70 % liekov vydaných v rámci poskytovanej lekárenskej starostlivosti. Spotrebu liekov, ktorých výdaj je viazaný na predpis lekára, neurčuje ani neovplyvňuje lekárnik. Poskytovanie liekov je zdravotnícka starostlivosť, lekáreň je zdravotnícke zariadenie a lekárnik je zdravotnícky pracovník s univerzitným vzdelaním. V súčasnej dobe je sieť lekárskych, rovnako aj stomatologických ambulancií uzavretá, pričom nikto nespochybňuje túto skutočnosť a nevyhlasujú ju za obmedzenie hospodárskej súťaže. Vydávanie vyjadrenia k etickej a odbornej spôsobilosti je v týchto prípadoch kvalifikované ako naplnenie kompetencie Slovenskej lekárskej a Slovenskej komory zubných lekárov. Pritom lekári aj zubní lekári poskytujú zdravotnícku starostlivosť rovnakému počtu občanov ako lekárnici lekárnickú starostlivosť. Ak sa argumentuje nemožnosťou uplatnenia sa absolventov končiacich štúdium na farmaceutickej fakulte, treba pripomenúť, že uvedené argumenty sa nepoužívajú v prípade končiacich študentov lekárskych fakúlt. Skutočnými príčinami, pre ktoré sa vedú stále mohutnejšie útoky proti počtu verejných lekární, nie je ich nedostatok. Veď v porovnaní s obdobím pred rokom 1989, keď ich bolo 300, sa ich počet viac ako strojnásobil na 1050. Nie je ani pravdou, že od istého času Slovenská lekárnická komora nevydáva kladné vyjadrenia k zriadeniu lekárne. Za obdobie platnosti smernice Slovenskej lekárnickej komory na vyjadrenie o odbornej a etickej spôsobilosti na poskytovanie lekárenskej starostlivosti bolo od novembra roku 2000 zriadených 75 nových verejných lekární a 14 filiálnych lekární. K záporným stanoviskám sa žiadatelia mali možnosť odvolať. Je dokázateľným faktom, že pri vytváraní nových verejných lekární nedochádza len k prerozdeľovaniu finančných prostriedkov medzi väčší počet subjektov, ale aj k celkovému zvýšeniu nákladov na vydané lieky. Ako nesporný fakt to neraz deklarovali aj zástupcovia zdravotných poisťovní. Nechcem hovoriť o rizikovosti udelenia licencie lekárnikovi alebo právnickej osobe eticky nespôsobilej. O tom by mohli hovoriť kontroly etickej komisie Slovenskej lekárnickej komory, ktoré svedčia o zneužívaní postavenia pri vydávaní, hlavne predávaní antibiotík, anabolík a narkotík. Snahou každého civilizovaného štátu je minimalizovať, respektíve eliminovať možnosť vzniku týchto rizík tým, že tieto činnosti zverí do rúk osobám so zodpovedným vzdelaním, pokiaľ sa týka licencie, ale i vlastníctva lekárne. Tento dôležitý aspekt patrí k základným vo väčšine štátov západnej Európy. Nebudem zdržovať, vážené kolegyne a kolegovia, a v závere dávam návrh podľa § 83 zákona o rokovacom poriadku, aby Národná rada nepokračovala o predmetnom návrhu zákona. Ďakujem pekne. I. Presperín, podpredseda NR SR: Ďakujem. Dve faktické poznámky. Prosím, aby ste sa zmestili do 1 minúty, aj keď viem, že máte možnosť 2 minút. Nech sa, páči pán poslanec Zelník.